Grey-ouers moet nou vasskop | Netwerk24
Grey-ouers moet nou vasskop
Deur Hendrik C.J. Pretorius, Bloemfontein 11 Oktober 2018 00:01
Ek volg die nuus oor die twis tussen die beheerliggaam en skoolhoof van Grey-kollege in die koerant en dit is nogal insiggewend/verwarrend.
Die beheerliggaam is deur die ouers gekies om onder meer toe te sien dat geld korrek aangewend word.
Is die sowat R4 miljoen vir ’n hofsaak wat op niks uitgeloop het nie, reg aangewend?
Hulle is ook verantwoordelik vir die aanstelling en betaling van onderwysers in beheerliggaamposte en die herstel en instandhouding van skooleiendom waar die geld van die onderwysdepartement af tekort skiet.
Die beheerliggaam dien ook as die ouers se mondstuk, onder meer oor klagtes, en vir ander pligte wat aan hulle toegewys word.
Die skoolhoof kan nie deur die beheerliggaam bestuur word nie.
Dit is die plig van die onderwysdepartement as werkgewer.
Die beheerliggaam het vir die aanstelling van die skoolhoof sy voorkeurkandidaat aan die departement aanbeveel wat hulle as gedeelde vereiste gebruik het met die aanstelling.
Die hofsake wat gebruik word om lewe in ’n dooie argument van die beheerliggaam te blaas, is ’n bietjie absurd en ’n vermorsing van ouers se geld. Dit is geld wat in belang van die skool en kinders gebruik kon word.
As daar met die skoolhoof probleme is, moes dit mos deur die beheerliggaam ondersoek en na die onderwysdepartement as werkgewer verwys word vir ’n ondersoek en gepaste stappe.
Die halsstarrigheid van die beheerliggaam, sonder die drie lede wat reeds bedank het, laat ’n mens wonder of die ouers wat nou ingryp nie ’n mosie van wantroue in die beheerliggaam moet instel, hulle verwyder en ’n nuwe beheerliggaam moet verkies nie.
Luidens ’n Afrika-gesegde kom die gras die slegste daarvan af as twee olifante baklei.
Is die gras in hierdie geval nie die ouers en kinders van die skool nie?